recursal/SuperWikiNEXT-32B huggingface dataset:
**பஞ்சாயத்து ராஜ் அமைச்சகம்** என்பது இந்திய அரசின் அமைச்சகங்களில் ஒன்றாகும். இது பஞ்சாயத்து ராஜ் தொடர்பான அனைத்து விடயங்களையும் மேற்பார்வையிடுகிறது. மறைந்த இந்தியப் பிரதமர் இராஜீவ் காந்தியின் கனவுத் திட்டமான பஞ்சாயத்து ராஜ் அமைச்சகம் புதிதாக மே 2004இல் நிறுவப்பட்டது. இதன் தற்போதைய மூத்த அமைச்சர் கிரிராஜ் சிங் மற்றும் இணை அமைச்சர் கபில் பாட்டீல் ஆவார். 

இதன் பணி ஊரகச் சாலைகள், நடைபாதைகள், பாலங்கள், வடிகால் அமைப்புகள், பூங்காக்கள், குழாய் நீர் வசதிகள், தெரு விளக்குகள் மற்றும் கட்டுமானம் போன்ற குடிமைத் திட்டங்களுக்காக கிராமப்புற ஊராட்சி ஒன்றியம் மற்றும் கிராம ஊராட்சி அமைப்புகளுக்கு மானியங்கள் வழங்குகிறது. 

பஞ்சாயத்து ராஜ் அமைப்பில் அதிகாரங்களும் செயல்பாடுகளும் மத்திய, மாநில அரசுகளிடையே பிரிக்கப்படுகிறது. 1993இல் இந்திய அரசியலமைப்பின் 73 மற்றும் 74 வது திருத்தச் சட்டம் நிறைவேற்றப்பட்டதன் மூலம், அதிகாரங்கள் மற்றும் செயல்பாடுகளின் பகிர்வு கிராம பஞ்சாயத்து மற்றும் பேரூராட்சி, நகராட்சி மற்றும் மாநகராட்சிகளுக்கு இடையே மாற்றப்பட்டது. இந்தியா அதன் கூட்டாட்சி அமைப்பில் தற்போது மூன்று அடுக்கு அரசாங்கங்களைக் கொண்டுள்ளது.

அமைச்சகத்தின் செயல்பாடுகள்
--------------------------

பஞ்சாயத்து ராஜ் அமைச்சகம், அரசியலமைப்பு 73வது திருத்தச் சட்டம், பஞ்சாயத்துகள் (பட்டியலிடப்பட்ட பகுதிகளின் விரிவாக்கம்) சட்டம் 1996இன் விதிகளை செயல்படுத்துவதற்கும், கண்காணிப்பதற்கும் பொறுப்பாகும்.

மின்-பஞ்சாயத்து
---------------

இந்திய அரசு 2006இல் தேசிய மின் ஆளுமைத் திட்டத்தை (NeGP) அறிமுகப்படுத்தியது. இத்திட்டமானது "அனைத்து அரசாங்க சேவைகளை அவரது ஊராட்ட்சி ஒன்றியத்தில் உள்ள சாமானியர்களுக்கு, பொதுவான சேவை வழங்கல் நிலையங்கள் மூலம் அணுகுவதற்கும், சாதாரண மனிதனின் அடிப்படைத் தேவைகளை நிறைவேற்றும் வகையில் மலிவு விலையில் அத்தகைய சேவைகளின் செயல்திறன், வெளிப்படைத்தன்மை மற்றும் நம்பகத்தன்மையை உறுதி செய்வது" ஆகும். e- பஞ்சாயத்து என்பது இயந்திரப் பயன்முறை திட்டத்தில் (MMP) ஒன்றாகும். இது தற்போது கிராமப்புற இந்தியாவை மேம்படுத்துவதற்கும் மாற்றுவதற்கும் ஒரு பார்வையுடன் செயல்படுத்தப்படுகிறது.

பஞ்சாயத்து ராஜ் நிறுவனங்களை (பிஆர்ஐ) நவீனத்துவம், வெளிப்படைத்தன்மை மற்றும் செயல்திறன் ஆகியவற்றின் அடையாளங்களாக மாற்றுவதை நோக்கமாகக் கொண்ட இ-பஞ்சாயத் திட்டம். பஞ்சாயத்து ராஜ் அமைச்சகத்தால் அறிமுகப்படுத்தப்பட்ட தேசிய அளவிலான தகவல் தொழில்நுட்ப முயற்சிகளில் இதுவும் ஒன்றாகும். நாட்டில் உள்ள 2.45 இலட்சம் கிராம பஞ்சாயத்துகளின் செயல்பாட்டை தானியக்கமாக்குவதை இந்த திட்டம் நோக்கமாகக் கொண்டுள்ளது. திட்டமிடல், கண்காணிப்பு, செயல்படுத்தல், வரவு-செலவு திட்டம், கணக்கு, சமூக தணிக்கை மற்றும் சான்றிதழ்கள், உரிமங்கள் வழங்குதல் போன்ற குடிமக்களின் சேவைகளை வழங்குதல் உள்ளிட்ட பஞ்சாயத்துகளின் செயல்பாடுகளின் அனைத்து அம்சங்களையும் இந்தத் திட்டம் நிவர்த்தி செய்கிறது.

இதனையும் காண்க
--------------

* இந்திய அரசின் அமைச்சகங்கள்
* பஞ்சாயத்துகள் (பட்டியலிடப்பட்ட பகுதிகளின் விரிவாக்கம்) சட்டம் 1996
* பஞ்சாயத்து ராஜ்
* கிராம ஊராட்சி
* ஊராட்சி ஒன்றியம்
* மாவட்ட ஊராட்சி
* மாவட்ட ஊரக வளர்ச்சி முகமை

மேற்கோள்கள்
-----------

வெளி இணைப்புகள்
---------------

* பஞ்சாயத்து ராஜ் அமைச்சகத்தின் இணையதளம்
**தூக்க விறைப்பு** அல்லது **இரவுத் தூக்க ஆண்குறி விறைப்பு** (*Nocturnal penile tumescence* (NPT)) என்பது ஆண்கள் உறங்கும் வேளையில் இயல்பாகவே ஏற்படும் ஆண்குறி விறைப்பு ஆகும். உடலியக்க விறைப்புக் கோளாறு இல்லாத எல்லா ஆண்களுக்கும் பொதுவாக இரவில் இரண்டு அல்லது மூன்று முறை இது நேரும். பெரும்பாலும் இது விரைந்த கண் இயக்க நிலைத் (REM - Rapid Eye Movement) தூக்கத்தில் தான் நிகழும்.

இயல்பான ஒன்றே
-------------

இரவில் ஆண்குறி விறைப்பது அவமானப்படத்தக்க ஒன்றோ அல்லது அஞ்சத்தக்க ஒன்றோ அன்று. இது ஒரு ஆண்மகனின் ஆண்மைத்தன்மைக்குக் கட்டியங் கூறுவதும் பாலியல் நலத்தை (sexual health) உறுதிபடுத்துவதுமான நிகழ்வாகும்.

விறைப்புக் கோளாறுகள்
--------------------

விறைப்புக் கோளாறுகள் (*erectile dysfunctions*) இருவகைப்படும். அவை,

1. உடலியக்க விறைப்புக் கோளாறு,
2. உளவியல் விறைப்புக் கோளாறு என்பனவாகும்.

இவ்விரண்டையும் வேறுபடுத்தினால் தான் உரிய மருத்துவம் தர முடியும். இதற்கு உறக்க விறைப்பு உதவுகிறது.

### உடலியக்க விறைப்புக் கோளாறு

உடலியக்க விறைப்புக் கோளாறு (*physiological erectile dysfunction*) இருக்குமாயின் உறக்க விறைப்பும் இருக்காது. உடலுறவின் போதும் விறைப்பு இருக்காது.

### உளவியல் விறைப்புக் கோளாறு

உளவியல் விறைப்புக் கோளாறு இருப்பின் (*psychological erectile dysfunction*) உடலுறவின் போது பதட்டம், பயம் போன்ற காரணங்களால் விறைப்பு இருக்காது. ஆனால் உறங்கும் போது இயல்பான விறைப்பு இருக்கும்.

உறுதி செய்தல்
-------------

இரு வகை விறைப்புக் கோளாறுகளையும் வேறுபடுத்த வேண்டுமாயின் உறக்க விறைப்பை உறுதி செய்ய வேண்டியது அவசியம். இதன் பொருட்டு மீள்தன்மை (elastic) உள்ள கருவி ஒன்றை நோயரின் ஆண்குறியைச் சுற்றி உறங்கும் முன் பொருத்துவர். இக் கருவி ஆண்குறியின் சுற்றகல (girth) வேறுபாட்டை கணிணிக்குத் தெரிவிக்கும். இத்தகவலை ஆய்வதன் மூலம் உறக்க விறைப்பை உறுதி செய்யலாம்.

உண்டாகும் விதம்
---------------

பான்கிராஃப்ட (Bancroft (2005)) என்பவரின் கருதுகோளின்  படி மூளையின் நீலப்பகுதி (locus ceruleus) என்ற இடத்தில் உள்ள நார்அட்ரினலின் (noradrenergic) சுரக்கும் நரம்பு செல்கள் மனிதன் விழிப்போடிருக்கும் போது ஆண்குறி விறைப்பைத் தடைசெய்கின்றன. விரைந்த கண் இயக்கத் துயில் நிலையில் (REM sleep) இந்த நரம்பு செல்கள் நார்அட்ரினலினை வெளியேற்றுவது தடைபடுகிறது. ஆகவே டெஸ்டோஸ்டீரோன் தொடர்புடைய கிளர் செயலால் தூண்டப்பட்டு ஆண்குறி விறைப்படைகிறது.
சிறுநீர்ப்பை (urinary bladder) நிரம்பியிருப்பதுவும் உறக்க விறைப்பிற்கு ஒரு காரணமாகக் கருதப்பட்டது.

மேற்கோள்கள்
-----------

1. ↑  "Tests for Erection Problems". WebMD, Inc. 2007-03-03 அன்று பார்க்கப்பட்டது.
2. ↑  Bancroft, J. (2005). "The endocrinology of sexual arousal," *Journal of Endocrinology*, 186:411-427

இவற்றையும் பார்க்க
------------------

* மரண விறைப்பு (சட்டஞ்சார் மருத்துவம்)
* நுண்தூக்கம்
* துயில் வாதம்
**துவிங்கிள் கலியா** (**Twinkle Kalia)**(பிறப்பு 1982) இந்தியாவைச் சேர்ந்த ஒரு சமூகச் செயற்பாட்டாளர் ஆவார். 1982 ஆம் ஆண்டு பிறந்த இவர் புது தில்லியில் வசித்து வருகிறார். அவசர ஊர்திகளுக்காக நிதியளித்தும் இயக்கியும் வருகிறார். இவருக்கு 2019 ஆம் ஆண்டு இந்தியாவில் பெண்களுக்காக வழங்கப்படும் மிக உயரிய விருதான நாரி சக்தி விருது வழங்கப்பட்டது .

வாழ்க்கை
--------

கலியா 1982 ஆம் ஆண்டில் பிறந்தார். 2002 ஆம் ஆண்டு இவர் தனது கணவர் இமாங்சுவை திருமணம் செய்து கொண்ட போது கணவர் வரதட்சணை வேண்டாம் என்று கூறினார். வாடகைக்கு அவசர ஊர்தியை ஓட்டி வந்த அவர் சொந்தமாக ஓர் அவசர ஊர்தியை வாங்க விரும்பினார். இமாங்சுவின் தந்தை ஆறு வருடங்கள் கோமா நிலைக்குச் சென்றதால், 14 வயதில் அவர் வேலைக்குச் செல்ல வேண்டியிருந்தது. தந்தைக்கு கோமா ஏற்படாமலிருந்தால் குடும்பம் அவசர ஊர்தியைக் கண்டுபிடிக்கும் முயற்சியில் பல மணிநேரங்களை வீணாக்காமல் இருந்திருக்கும்.

கலியாவுக்கு கல்லீரல் புற்றுநோய் வந்ததால் அவசர ஊர்தி மற்றும் கவனிப்பின் மதிப்பை இவரும் உணர்ந்தார். இவரும் இவருடைய கணவரும் வாழ்வாதாரத்திற்காக ஆயுள் காப்பீட்டு முகவர்களாக பணியில் ஈடுபடுகிறார்கள். ஆனால் இவர்கள் தாங்கள் சேமிக்கும் பணத்தை எல்லாம் அவசர ஊர்தி வாங்குவதற்கும் இயக்குவதற்கும் செலவிட்டுள்ளனர்.  கலியாவும் மஞ்சள் காமாலை நோயால் பாதிக்கப்பட்டார். மூடப்படாத கழிவுநீர் வடிகால்களால் இந்நோய் ஏற்பட்டதாக கலியா நம்பினார். இச்சிக்கல் குறித்து கலியா பல்வேறு புகார் செய்தாலும் நேர்மறையாக எதுவும் நடக்கவில்லை. ஓர் அரசியல்வாதியாக மாறுவதுதான் ஒரே வழி என்பதை கலியா உணர்ந்தார். 2017 ஆம் ஆண்டு உள்ளூராட்சி மன்றத்தில் போட்டியிட்டார்  .

துவிங்கிள் கலியாவுக்கு 2019 ஆம் ஆண்டு நாரி சக்தி விருது வழங்கப்பட்டது. "2018" ஆம் ஆண்டுக்கான இவ்விருது இந்திய குடியரசுத் தலைவரால் அவரது இல்லத்தில் வழங்கப்பட்டது. விழாவில் பிரதமர் நரேந்திர மோடி கலந்து கொண்டார். 

2019 ஆம் ஆண்டில் இவர்கள் மற்ற நகரங்களிலும் அவசர ஊர்தி சேவையில் செயல்பட்டனர். இவரும் இமாங்சுவும் மம்தா பானர்ச்சி மற்றும் நகரத் தந்தை பிர்காத் அக்கீம் ஆகியோரை சந்தித்து கொல்கத்தாவில் அவசர ஊர்தி குழுவை அமைப்பது குறித்து விவாதித்தனர்.

மேற்கோள்கள்
-----------

1. 1 2  Nov 23, Pankhuri Yadav | TNN |; 2017; Ist, 03:03. "How a personal loss 25 years ago inspired a mission to save lives | Delhi News - Times of India". *The Times of India* (ஆங்கிலம்). 2020-04-25 அன்று பார்க்கப்பட்டது.
2. ↑  Banka, Richa (2017-03-21). "City's 'first woman ambulance driver' joins civic poll fray". *DNA India* (ஆங்கிலம்). 2020-04-25 அன்று பார்க்கப்பட்டது.
3. ↑  "Nari Shakti Puraskar - Gallery". *narishaktipuraskar.wcd.gov.in*. 2020-04-11 அன்று பார்க்கப்பட்டது.
4. ↑  "Free ambulance service provider to come to Kolkata". *The Statesman* (ஆங்கிலம்). 2019-11-13. 2020-04-25 அன்று பார்க்கப்பட்டது.
**மாலதி மைத்ரி** (*Malathi Maithri*)(பிறப்பு 1968) என்பவர் இந்திய எழுத்தாளர், ஆர்வலர் மற்றும் பெண்ணியவாதி ஆவார். இவர் சமகால தமிழ் இலக்கியத்தில் சிறந்த கவிஞராக அங்கீகரிக்கப்பட்டவர். மைத்ரி, புதுச்சேரி அரசின் விருது, திருப்பூர் தமிழ்ச் சங்க விருது மற்றும் கவிதைக்கான மாநில விருது ஆகியவற்றைப் பெற்றுள்ளார். இவர் *அனகு* (பெண்) எனும் வெளியீட்டு நிறுவனத்தினை நிறுவியுள்ளார். இந்நிறுவனம் நைஜீரிய எழுத்தாளர் சிமாமந்த நாகொசி அதிச்சியின் *பர்பிள் ரெட் பாப்பி* மற்றும் *நாம் அனைவரும் பெண்ணியவாதிகளாக இருக்க வேண்டும்* போன்ற படைப்புகளை மொழிபெயர்த்துள்ளார்.

வாழ்க்கை
--------

மைத்ரி 1968ஆம் ஆண்டு இந்திய ஒன்றியப் பகுதியான புதுச்சேரியில், மீனவர் குடும்பத்தில் பிறந்தார். *தி இந்துவின்* கூற்றுப்படி, ஒரு தமிழ் மீனவ குடும்பத்தைச் சேர்ந்தவராக இருந்ததால், ஓரளவு சுதந்திரம் கிடைத்தது. இவரது முதல் வெளியீடான *பிரயாணம்* என்ற சிறுகதை 1988-ல் முதன்மையான தமிழ் இலக்கிய இதழான கணையாழியில் இடம்பெற்றது*.* சல்மா மற்றும் சுகிர்தராணி போன்ற பல தமிழ் பெண் எழுத்தாளர்களைப் போலவே 2000களின் முற்பகுதியில் இவர் பிரபலமடைந்தார். இவரது கவிதைகள் பாலின பிரச்சினைகளை மீண்டும் மீண்டும் கருப்பொருளாக விவரிக்கப்பட்டுள்ளன. பெரியார் ஈ. வெ. இராமசாமி தனது பணிகளில் மிகப்பெரிய தாக்கத்தை ஏற்படுத்தியவர் என்றும், இவரது காலத்தில், காலத்தின் தேவையாக "கருப்பையா அரசியலுக்கு" இவர் அழைப்பு விடுத்ததாகவும், மைத்ரி கூறுகிறார். இவரால் "யோனி அரசியல்" என்று வர்ணிக்கப்படும் இவரது வெளியீடுகள் மற்றும் செயல்பாடுகளில் ஆக்ரோஷமான சொல்லாட்சியைப் பயன்படுத்தினார். பெண்ணியத்தின் தற்போதைய நிலையை இவர் விமர்சித்துள்ளார். இவரது கருத்துப்படி பெருநிறுவன நலன்களால் கட்டுப்படுத்தப்பட்டு சந்தைப்படுத்தப்பட்டு அதன் விளைவாக ஏற்றுக்கொள்ளும் தேடலில் சமரசம் செய்யப்படுகிறது.

வெளியீடுகள்
-----------

சங்கராபரணி (2001), நீரின்றி அமையாது உலகு (2003), நீலி (2005), எனது மதுக்குடுவை (2012), முள்கம்பிகளால் கூடு பின்னும் பறவை (2017), கடல் ஒரு நீலச்சொல் (2019) என்பவை இவரது கவிதைத் தொகுதிகள். பேய் மொழி பெரும் கவிதை தொகுப்பு (2022) வெளி வந்துள்ளது. விடுதலையை எழுதுதல் (2004), நம் தந்தையரைக் கொல்வதெப்படி (2008), வெட்டவெளி சிறை (2014),மர்லின் மன்றோக்கள் (2022) என்பவை இவரது கட்டுரை நூல்கள். பறத்தல் அதன் சுதந்திரம் (2004) மற்றும் அணங்கு (2005) நூல்களின் தொகுப்பாசிரியர்.அணங்கு தமிழில் முதல் பெண்ணிய இதழ் மற்றும் பதிப்பகத்தை உருவாக்கியவர்.

மேற்கோள்கள்
-----------

1. 1 2 3 4  "Malathi Maitri". *Poetry International Web*. 1 November 2008.
2. ↑  "Malathi Maithri". *Sangam House* (ஆங்கிலம்). 2020-11-18 அன்று பார்க்கப்பட்டது.
3. 1 2  Palinivalan (25 January 2018). "டெல்லியில் நிறவெறி தாண்டவமாடுகிறது: கவிஞர் மாலதி மைத்ரி பேட்டி". *இந்து தமிழ் திசை*. 2020-11-18 அன்று பார்க்கப்பட்டது.
4. 1 2  Muralidharan, Kavitha (2013-08-31). "Forward, in the past" (in en-IN). *The Hindu*. .
5. ↑  "An Introduction to 'Wild Words: Four Tamil Poets'". *Harper Broadcast* (ஆங்கிலம்). HarperCollins. 2015-07-07. 2020-11-18 அன்று பார்க்கப்பட்டது.
6. ↑  Mohanakrishnan, Ramani (24 December 2017). ""கேள்விகளுக்கு விடை தந்தவர் பெரியார்" #RememberingPeriyar". *Vikatan*. 2020-11-18 அன்று பார்க்கப்பட்டது.
7. ↑  "'ஆண்மை என்ற வார்த்தையை அழித்தெறியுங்கள்!' - சீறும் கவிஞர் மாலதி மைத்ரி". *Vikatan*. 22 February 2017. 2020-11-18 அன்று பார்க்கப்பட்டது.

|  |  |
| --- | --- |
| ஆளுமைக் கட்டுப்பாடு இதை விக்கித்தரவில் தொகுக்கவும் | 
* IdRef

 |
**ஹேபர் செயல்முறை** (*Haber Process*) அல்லது **ஹேபர்-பொஸ்ச் செயல்முறை** (*Haber–Bosch process*) என்பது, நைதரசனும், ஐதரசனும் சேர்ந்து அமோனியா உருவாகும் வேதி வினையைக் குறிக்கும்.

நைதரசன் வளிமமும் (N2), ஐதரசன் வளிமமும் (H2) இரும்பை வினை ஊக்கியாகப் (Fe3+) பயன்படுத்தி வினையுறுகின்றன. அலுமினியம் ஆக்சைடும் (Al2O3), பொட்டாசியம் ஆக்சைடும் (K2O) ஊக்கிமுடுக்கியாகப் (promoters) பயன்படுகின்றன. இவ் வேதி வினை 250 வளிமண்டல அழுத்தத்திலும், 450-500 °C வெப்பநிலையிலும் நிகழ்த்தி 10-20% விளைவைப் பெறுமாறு இயக்கப்படுகின்றது.

N2(g) + 3H2(g) → 2NH3(g) + ΔH ...(1)
இங்கே, ΔH என்பது வினைவெப்ப ஆற்றல் ஆகும். ஹேபர் செயல்முறைக்கு இது 25 °C வெப்பநிலையில் -92.4 கிலோ ஜூல்/மோல் (kJ/mol) ஆகும்.

லீ சாட்லியர் தத்துவம் மூலம் அம்மோனியா உருவாதலுக்குச் சாதகமான நிலைகளை அறியலாம்.

இச்செயல்முறை முதலில் 1908 ஆம் ஆண்டில் ஃபிரிட்ஸ் ஹேபர் (Fritz Haber) என்பவரால் அறிமுகப்படுத்தப்பட்டது. 1910 ஆம் ஆண்டில் BASF என்னும் நிறுவனத்தில் பணி புரிந்தபோது, இம்முறையை வணிகநோக்கில் வெற்றிகரமாக ஆக்கினார். முதலாம் உலகப் போர்க் காலத்தில் ஜெர்மானியர்கள் இம் முறையைப் பயன்படுத்தி முதன் முதலாகத் தொழில் முறையில் உற்பத்தி செய்தனர்.

மேற்கோள்கள்
-----------

1. ↑  Max Appl "Ammonia" in Ullmann's Encyclopedia of Industrial Chemistry 2006 Wiley-VCH, Weinheim. எஆசு:10.1002/14356007.a02\_143.pub2

* "The Haber Process". *Chemguide.co.uk*.

வெளி இணைப்புகள்
---------------

* Haber-Bosch process, most important invention of the 20th century, according to V. Smil, Nature, July 29, 1999, p 415 (by Jürgen Schmidhuber)
* Britannica guide to Nobel Prizes: Fritz Haber
**முல்ரி மலைகள்** (*Mulri Hills*) பாக்கித்தான் நாட்டின் சிந்து மாகாணத்தில் உள்ள கராச்சியின் வடகிழக்குப் பகுதியில் உள்ள குல்சன் பகுதியில் அமைந்துள்ளது.

கராச்சியில் உள்ள இம்மலைகள் கிர்தர் மலைத்தொடரின் கிளைகள் ஆகும். மலைகளின் மிக உயரமான பகுதியானது வடக்கே சுமார் 528 மீ உயரத்தில் உள்ளது. மலைகள் அனைத்தும் தாவரங்கள் அற்றவையாக பரந்த இடைப்பட்ட சமவெளிகள், வறண்ட ஆற்றுப் படுகைகள் மற்றும் நீர் வழித்தடங்களைக் கொண்டுள்ளன.

கராச்சி பல்கலைக்கழகக் குழுவால், கராச்சி பல்கலைக்கழக வளாகத்திற்கு முன்னால் உள்ள முல்ரி மலைகளில் கண்டுபிடிக்கப்பட்ட பழங்கற்கால மற்றும் பழைய கற்காலத்திற்கும் புதிய கற்காலத்திற்கு இடைப்பட்ட கற்காலம் சார்ந்த தளங்கள் கடந்த ஐம்பது ஆண்டுகளில் சிந்துவில் செய்யப்பட்ட மிக முக்கியமான தொல்பொருள் கண்டுபிடிப்புகளில் ஒன்றாகும். கடைசியாக வேட்டையாடியவர்கள் தங்கள் பாதையின் ஏராளமான தடயங்களை விட்டுச்சென்றுள்ளனர். மீண்டும் மீண்டும் அவர்கள் முல்ரி மலைகளில் வசித்து வந்துள்ளனர். மேற்பரப்பு ஆய்வுகளின் போது சுமார் இருபது வெவ்வேறு இடங்களில் எரிகல் கருவிகள் கண்டுபிடிக்கப்பட்டன.

இவற்றையும் காண்க
----------------

* காசா மலைகள்

மேற்கோள்கள்
-----------

1. ↑  The case of Karachi, Pakistan
2. ↑  Indus Seals (2600-1900 Bce) Beyond Geometry: A New Approach to Break an Old Code
3. ↑  THE MESOLITHIC SETTLEMENT OF SINDH, PAKISTAN): A PRELIMINARY ASSESSMENT
**மலேசிய சிற்றெலி** (*Malaysian mole*)(*யூராசுகாப்டர் மலேயனசு*) என்பது தால்பிடே குடும்பத்தில் உள்ள ஒரு பாலூட்டி சிற்றினமாகும். இது தீபகற்ப மலேசியாவின் மலைப்பகுதிகளில் காணப்படும் அகணிய உயிரி. இது தென்பகுதியில் அறியப்பட்ட சிற்றெலிசிற்றினமாகும்.

வகைப்பாட்டியல்
--------------

இந்த சிற்றினம் முன்பு குளோசு சிற்றெலி (*ஈ. குளோசி*) அல்லது (அறிமுகப்படுத்தப்பட்ட இனமாகக் கருதப்பட்டது) இமயமலை சிற்றெலி (*ஈ. மைக்ரோரசு*) கிளையினமாக வகைப்படுத்தப்பட்டது. ஆனால் 2008ஆம் ஆண்டு ஆய்வில் குறிப்பிடத்தக்க உருவவியல் மற்றும் மரபணு வேறுபாட்டைக் கண்டறிந்து, இதை ஒரு தனிச் சிற்றினமாகப் பிரித்தனர்.

பரவல்
-----

இந்த சிற்றினம் கடல் மட்டத்திலிருந்து 1,300 முதல் 1,600 மீட்டர் உயரத்தில் உள்ள கேமரன் மலைப்பகுதியில் மட்டுமே காணப்படுவதாக அறியப்படுகிறது. தேயிலைத் தோட்டங்கள் மற்றும் அதனைச் சுற்றியுள்ள தோட்டங்களிலிருந்து மாதிரிகள் சேகரிக்கப்பட்டுள்ளன. தேயிலைத் தோட்டங்களுடனான இந்த சிற்றினத்தின் தொடர்பு வேறு எந்த சிற்றெலி சிற்றினங்களிலிருந்தும் அரியப்படவில்லை. டார்ஜீலிங்கிலிருந்து தற்செயலாக மலேசியாவிற்கு அறிமுகப்படுத்தப்பட்ட *மைக்ரோரசு* சிற்றெலி, கேமரூன் மலைப்பகுதி தேயிலைத் தோட்டங்களில் உருவானது. சில வகைப்பாட்டியல் இதை *ஈ. மைக்ரோரசின்* துணையினமாக விவரிக்கின்றனர். இருப்பினும், பிற சிற்றெலி இனங்களிலிருந்து இதன் கனமான உருவவியல் மற்றும் மரபணு வேறுபாடு, வகைபிரித்தல் ஆய்வுகள் இது *ஈ. குளோசியுடன்* மிகவும் நெருக்கமாகத் தொடர்புடையதாகக் கண்டறிந்தது, மலேசியாவைப் பூர்வீகமாகக் கொண்ட சிற்றினமாக இதன் அடையாளத்தை உறுதிப்படுத்தியுள்ளது.

விளக்கம்
--------

மண்டை ஓட்டின் மிகப்பெரிய நீளத்திற்கு மேல் கடைவாய்ப்பற்களின் ஒப்பீட்டு அளவு *யூரோசுகேப்டர்* பேரினத்தில் இது மிகப்பெரியது*.*

பாதுகாப்பு
----------

மலேசிய சிற்றெலி என்பது கேமரன் மலைப்பகுதியில் காணப்படும் சிற்றினமாக இருக்கலாம். ஏனெனில் சிற்றெலிகளுக்கு உகந்த குளிர் வெப்பநிலை இங்கு இருப்பது காரணமாகும். மலேசியாவின் தாழ் நிலப் பகுதிகள் பெரும்பாலும் வெப்பமண்டல காலநிலை காரணமாகப் பொருத்தமான வாழ்விடமாக இல்லை.

மேற்கோள்கள்
-----------

1. 1 2  "Explore the Database". *www.mammaldiversity.org*. 2021-11-03 அன்று பார்க்கப்பட்டது.
2. ↑  Kawada, Shin-ichiro; Shinohara, Akio; Yasuda, Masatoshi; Oda, Sen-ichi; Liat, Lim Boo (December 2005). [109:ksotmm2.0.co;2 "Karyological study of the Malaysian mole, Euroscaptor micrura malayana (Insectivora, Talpidae) from Cameron Highlands, Peninsular Malaysia"]. *Mammal Study* **30** (2): 109–115. doi:10.3106/1348-6160(2005)30[109:ksotmm]2.0.co;2. பன்னாட்டுத் தர தொடர் எண்:1343-4152. [109:ksotmm]2.0.co;2.
3. 1 2 3 4  Kawada, S.; Yasuda, M.; Shinohara, A.; Lim, B. (2008) (in en). *Redescription of the Malaysian Mole as to be a True Species, Euroscaptor malayana (Insectivora, Talpidae)(Biodiversity Inventory in the Western Pacific Region II. Indonesia and Malaysia)*. .

|  |  |
| --- | --- |
| உயிரின வகைப்பாட்டுஇனங்காட்டிகள் | 
* விக்கித்தரவு: Q24856603
* விக்கியினங்கள்: Euroscaptor malayana
* GBIF: 5787793
* என்.சி.பி.ஐ: 533184

 |
**தம்பி பொண்டாட்டி** (*Thambi Pondatti*) 1992 ஆம் ஆண்டு வெளிவந்த இந்தியத் தமிழ் மொழி நாடகத் திரைப்படமாகும். 
இது பஞ்சு அருணாசலம் இயக்கியது. இப்படத்தில் ரகுமான், சுகன்யா, நிழல்கள் ரவி மற்றும் ரம்யா கிருஷ்ணன் ஆகியோர் முக்கிய கதாபாத்திரங்களில் நடித்தனர். இப்படம் இளையராஜாவின் இசையில் பிப்ரவரி 7, 1992 இல் வெளியிடப்பட்டது.

கதை
---

சோமு (ரகுமான்) ஒரு விளம்பர புகைப்படக்காரர், அவர் பெண் மாடல்களுடன் பிரத்தியேகமாக பணிபுரிகிறார். அவரது குடும்பம் மிகவும் நவீன குடும்பம். அவரது மூத்த சகோதரர் பாலு (நிழல்கள் ரவி) தனது நண்பரான மாலா (ரம்யா கிருஷ்ணன்) என்ற நவீன பெண்ணை காதலிக்கிறார், அதை அவர் சோமுவிடம் வெளிப்படுத்துகிறார். அவர்கள் இறுதியாக திருமணம் செய்து கொள்கிறார்கள். அதன்பிறகு, முழு குடும்பமும் சோமுவுக்கு ஒரு மணப்பெண்ணைத் தேடுகிறது. இதையொட்டி, கடுமையான பழமைவாத குடும்பத்தைச் சேர்ந்த சுமதி (சுகன்யா) உடன் சோமு திருமணம் செய்து கொள்கிறார். சுமதி சந்தேகத்திற்கிடமான மனைவியாகி, கணவரின் குடும்பத்தின் நடத்தைகளை எரிச்சலூட்டுவதைக் காண்கிறாள். பின்னர் என்ன வெளிப்படுகிறது என்பது கதையின் முக்கிய அம்சமாக அமைகிறது.

நடிகர்கள்
---------

* ரகுமான்- சோமு
* சுகன்யா- சுமதி
* நிழல்கள் ரவி- பாலு
* ரம்யா கிருஷ்ணன்- மாலா
* நாகேஷ் நிவாஸ்
* ராஜேஷ் - செல்லப்பா
* விவேக் மணி
* சுலக்ஷனா- பார்வதி
* கவிதா - லட்சுமி
* ஆர்.என்.கே.பிரசாந்த்
* கிரேசி மோகன்
* ஜெயம்கொண்டன்
* விஜய சந்திரிகா
* எம்.பானுமதி
* குழந்தை சௌமியா
* குழந்தை தேனு

பாடல்கள்
--------

திரைப்படத்தின் பின்னணி இசை மற்றும் பாடல்கள் ஆகியவற்றை இசையமைப்பாளர் இளையராஜா இசையமைத்தார். 1992 இல் வெளியான இந்த ஒலிப்பதிவில் 5 பாடல்கள் இடம்பெற்றுள்ளன, இதில் பஞ்சு அருணாசலம், இளையராஜா மற்றும் கங்கை அமரன் எழுதிய பாடல்கள் உள்ளன.

மேற்கோள்கள்
-----------

1. ↑  "Thambi Pondatti (1992) Tamil Movie". spicyonion.com. 2014-03-12 அன்று பார்க்கப்பட்டது.
2. ↑  "filmography of thambi pondatti". cinesouth.com. 23 October 2013 அன்று மூலம் பரணிடப்பட்டது. 2014-03-12 அன்று பார்க்கப்பட்டது.
வார்ப்புரு:Infobox convention

**கல்கத்தா சர்வதேச புத்தகக் கண்காட்சி**, ஆண்டு தோறும் கல்கத்தாவில் நடைபெறுகின்றது. 
இந்த கண்காட்சியில், விக்கிப்பீடியா நிறுவனம் பங்கேற்று, அதன் வங்காள மொழி பதிப்பை மேம்படுத்துமாறு தன்னார்வலர்களை கேட்டுக் கொண்டது.

பங்கேற்போர்
-----------

இந்த கண்காட்சிகளில் பங்கேற்போர் பெரும்பாலும், ஆங்கிலத்திலும், வங்காள மொழியிலும் வெளியான புத்தகங்களை காட்சிக்கு வைப்பர். ஐரோப்பிய பதிப்பகங்களான ஒக்ஸ்போர்ட் பல்கலைக்கழகப் பதிப்பகம், கேம்பிறிட்ஜ் பல்கலைக்கழகப் பதிப்பகம், இசுபிரிங்கர் பதிப்பகம் உள்ளிட்டோரும் பங்கேற்கின்றனர்.

தி ஸ்டேட்ஸ்மேன், தி டெலிகிராஃப் உள்ளிட்ட ஊடகங்களும் பங்கேற்றன.

கருப்பொருள்
-----------

1991 முதல் ஒவ்வொரு ஆண்டும், ஒவ்வொரு நாட்டுக்கும், மாநிலத்துக்கும் முன்னுரிமை அளித்து அது கண்காட்சியின் கருப்பொருளாக அறிவிக்கப்படும். அந்த நாட்டை, மாநிலத்தை சேர்ந்த பிரபல நபர் விருந்தினராக பங்கேற்பார்.

| ஆண்டு | கருப்பொருள் |
| --- | --- |
| 1991 | அசாம் |
| 1992 | திரிபுரா |
| 1993 | ஒடிசா |
| 1994 | சிம்பாப்வே |
| 1995 | மேற்கு வங்காளம் |
| 1996 | பீகார் |
| 1997 | பிரான்சு |
| 1998 | பெரிய பிரித்தானியா |
| 1999 | வங்காளதேசம் |
| 2000 | பிரேசில் |
| 2001 | இந்தியா |
| 2002 | நெதர்லாந்து |
| 2003 | கியூபா |
| 2004 | சிலி |
| 2005 | பிரான்சு |
| 2006 | எசுப்பானியா |
| 2007 | ஆத்திரேலியா |
| 2008 | அமெரிக்க ஐக்கிய நாடு (\*\*நிகழ்ச்சி தள்ளிவைக்கப்பட்டது.) |
| 2009 | இசுக்கொட்லாந்து |
| 2010 | மெக்சிக்கோ |
| 2011 | அமெரிக்க ஐக்கிய நாடு |
| 2012 | இத்தாலி |
| 2013 | வங்காளதேசம் |
| 2014 | பெரு |
| 2015 | பெரிய பிரித்தானியா |
|

நிகழ்ச்சிகள்
------------

* இலக்கியவாதிகளின் கருத்தரங்குகள்
* புத்தக வெளியீடுகள்
* பள்ளிச் சிறார்களுக்கான கட்டுரை போட்டி, வினாவிடை போட்டி
* சிறப்பு விருந்தினரின் உரை
* புத்தக விற்பனை

மேலும் பார்க்க
--------------

* சென்னை புத்தகக் காட்சி

சான்றுகள்
---------

1. ↑  "Wikipedia debut at Kolkata Book Fair". *The Hindu*. 2013-12-25. 2014-04-03 அன்று பார்க்கப்பட்டது.

இணைப்புகள்
----------

விக்கிமீடியா பொதுவகத்தில்,  
 ***கல்கத்தா புத்தக கண்காட்சி***   
என்பதின் ஊடகங்கள் உள்ளன. 

* கல்கத்தா புத்தகக் கண்காட்சியின் இணையதளம் பரணிடப்பட்டது 2016-01-06 at the வந்தவழி இயந்திரம்
**நாகசரி** (*Nagasari*) என்பது சாவகத் தீவின் பாரம்பரிய வேகவைத்த அணிச்சல் உணவாகும். அரிசி மாவு, தேங்காய்ப் பால் மற்றும் சர்க்கரை முதலியவற்றை வாழைப்பழத்தில் நிரப்பி தயார் செய்யப்படுகிறது.

சொற்பிறப்பியல்
--------------

*ஜாவானீஸ் மொழியில் நாகா* என்றால் "பெரிய பாம்பு; டிராகன்" என்று பொருள். இது பழைய ஜாவாவில் புராண பச்சைப் பாம்பைக் குறிக்கிறது. இது பூமிக்கு வளத்தைத் தருகிறது. நாகா என்ற சொல் சமசுகிருத சொல்லிருந்து உருவானது.< *சாரி* என்றால் "அழகான; வளமான; அமைதியான" அல்லது "விதை; மலர்" எனப் பொருள்படும்.

*நாகசரி* என்றால் "டிராகனின் விதை" அல்லது "அழகான டிராகன்" என்று பொருள். ஜாவானீஸ் டிராகன் பெரும்பாலும் பச்சைப் பாம்பாகச் சித்தரிக்கப்படுவதால், உணவுக்குப் பச்சை நிறம் கொடுக்கப்படுகிறது.

*நாகசரி* என்ற வார்த்தை 1) ஒரு குறிப்பிட்ட மரம்; 2) ஒரு குறிப்பிட்ட பாடிக் முறையினைக் குறிக்கலாம்.

வகைகள்
------

*நாகசரி* பச்சை நிறத்திலும் (மிகவும் பொதுவானது) மற்றும் வெள்ளை நிறத்திலும் (குறைவாக பொதுவானது) கிடைக்கின்றது. பச்சை நிறம் பாண்டன் இலைகள் சாற்றிலிருந்து வருகிறது. மகலாங்கில் வெள்ளை நாகசாரி *லெஜண்டோ* என் அழைக்கப்படுகிறது. 

நவீனக் காலத்தில், மக்கள் நாகசரியினை வெவ்வேறு வண்ணங்களில் தயாரிக்கின்றனர். நீல நாகசரி, கருவிளை பூக்களிலிருந்து அதன் நீல நிறத்தைப் பெறுகிறது.

நாகசாரி பொதுவாக இந்தோனேசியப் பாரம்பரிய சந்தையில் ஜாஜன் பாசர் என விற்கப்படுகிறது.

மேற்கோள்கள்
-----------

1. ↑  Isi dan kelengkapan rumah tangga tradisional menurut tujuan, fungsi dan kegunaannya daerah Maluku, J. E. Sitanala, Hilderia Sitanggang, Proyek Inventarisasi dan Dokumentasi Kebudayaan Daerah (Indonesia)
2. ↑  Sajian keraian, perancangan, penyediaan & resipi By Noraini Sidek
3. 1 2 3  Poerwadarminta, W.J.S. (1939). *Bausastra*.
4. ↑

வெளி இணைப்புகள்
---------------

* கியூ நாகசரி செய்முறை பரணிடப்பட்டது 2013-05-19 at the வந்தவழி இயந்திரம் (இந்தோனேசிய மொழியில்)
**முதலாம் நாகபட்டர்** (Nagabhata I) (ஆட்சிக் காலம் 730-760), மேற்கு இந்தியாவில் கூர்ஜர-பிரதிகாரப் பேரரசை நிறுவியர் ஆவார். முதலாம் நாகபட்டர், உஜ்ஜைன் நகரத்தை தலைநகராகக் கொண்டு மாளவம் எனப்படும் அவந்தி பகுதிகளை ஆண்டவர். பின்னர் தற்கால தெற்கு இராஜஸ்தான் மற்றும் வடக்கு குஜராத் பகுதிகளான கூர்ஜர நாட்டை தன் ஆட்சியில் விரிவு படுத்தியவர். சிந்துவிலிருந்து படையெடுத்த அரேபியப் படைகளை வென்றார். நாகபட்டர் கிபி 730 முதல் 760 முடிய கூர்ஜர-பிரதிகாரப் பேரரசராக ஆட்சி செய்தவர்.

நாகபட்டரின் வழித்தோன்றலான மிகிர போஜனின் குவாலியர் கல்வெட்டுக் குறிப்புகள், நாகபட்டரின் பேரன் வத்சராஜன் அவந்தியை 783 முதல் 784 முடிய ஆண்டதாக கூறுகிறது.

படையெடுப்புகள்
--------------

### அரபுப் படையெடுப்புகள்

அப்பாசியக்கலீபகத்தின் சிந்து மாகாண ஆளுநரின் அரேபியப் படைகள் மேற்கு இந்தியாவின் பல பகுதிகளின் மீது படையெடுத்து வென்று வருகையில், உஜ்ஜைன் நகரத்தை முற்றுகையிட்டதாக அல்-பாலாதுரி எனும் அரபு வரலாற்று ஆசிரியர் கூறுகிறார். ஆனால் போரின் முடிவில் உஜ்ஜைன் அரேபியர்களின் முற்றுகை தோல்வியில் முடிந்ததாக கூறப்படுகிறது. 

கூர்ஜர-பிரதிகாரப் பேரரசர் நாகபட்டர், அரேபியப் படைகளை எதிர்கொள்ள அரேபிய எதிர்ப்பு கூட்டணி அமைப்பை உருவாக்கியதாக ஆர். வி. சோமணி எனும் வரலாற்று ஆய்வாளர் கருத்தியலாகக் கொள்கிறார். 

### இராஷ்டிரகூடர்களின் படையெடுப்புகள்

இராஷ்டிரகூடப் பேரரசர் தந்திதுர்கன், கிபி 760ல் நாகபட்டரை வென்றதாக, குஜராத்தின் *சஞ்சன்* கல்வெட்டுகள் கூறுகிறது.

வாரிசுகள்
---------

குவாலியர் கல்வெட்டுகள், காகுஸ்தன் மற்றும் தேவராஜன் ஆகியோர் நாகபட்டரின் பெயர் தெரியாத உடன்பிறப்பாளனின் மகன்கள் எனக் கூறுகிறது.. நாகபட்டரின் பேரன் வத்சராஜன் அவந்தியை 783 முதல் 784 முடிய ஆண்டதாக கல்வெட்டுக் குறிப்புகள் கூறுகிறது.

இதனையும் காண்க
--------------

* கூர்ஜர-பிரதிகாரப் பேரரசு
* கூர்ஜர தேசம்

மேற்கோள்கள்
-----------

1. ↑  Vibhuti Bhushan Mishra 1966, ப. 17.
2. ↑  Ram Vallabh Somani 1976, ப. 45.
3. ↑  Vibhuti Bhushan Mishra 1966, ப. 16-18.

ஆதாரங்கள்

* Baij Nath Puri (1957). *The History of the Gurjara-Pratiharas*. Delhi: Munshiram Manoharlal. இணையக் கணினி நூலக மையம்:2491084.
* Cynthia Packert Atherton (1997). *The Sculpture of Early Medieval Rajasthan*. BRILL. பன்னாட்டுத் தரப்புத்தக எண்:9004107894.
* Dasharatha Sharma (1959). *Early Chauhān Dynasties*. S. Chand / Motilal Banarsidass. பன்னாட்டுத் தரப்புத்தக எண்:9780842606189. .
* Rama Shankar Tripathi (1959). *History of Kanauj: To the Moslem Conquest*. Motilal Banarsidass. பன்னாட்டுத் தரப்புத்தக எண்:978-81-208-0478-4. .
* Ram Vallabh Somani (1976). *History of Mewar, from Earliest Times to 1751 A.D.*. Mateshwari. இணையக் கணினி நூலக மையம்:2929852. .
* Sailendra Nath Sen (1999). *Ancient Indian History and Civilization*. New Age International. பன்னாட்டுத் தரப்புத்தக எண்:9788122411980. .
* Sanjay Sharma (2006). "Negotiating Identity and Status Legitimation and Patronage under the Gurjara-Pratīhāras of Kanauj". *Studies in History* **22** (22). doi:10.1177/025764300602200202.
* Shanta Rani Sharma (2012). "Exploding the Myth of the Gūjara Identity of the Imperial Pratihāras". *Indian Historical Review* **39** (1). doi:10.1177/0376983612449525.
* Vibhuti Bhushan Mishra (1966). *The Gurjara-Pratīhāras and Their Times*. S. Chand. இணையக் கணினி நூலக மையம்:3948567. .
புகார் நகருக்கு அப்பால் 400 யோசனை தூரம் நிலப்பரந்திருந்த நாடு நாகநாடு. புகார் நகரிலிருந்து நாகநாடு செல்லும் கடல்வழியில் மணிபல்லவம் என்னும் தீவு நாகநாட்டை அடுத்து இருந்தது. மணிபல்லவத் தீவின் காவல் தெய்வம் மணிமேகலை. கோவலன் மகள் மணிமேகலையைத் தூக்கிச் சென்று காப்பாற்றியதாகக் கூற்றப்படும் தெய்வம் இது.

நாகநாட்டின் தலைநகர் நாகநீள்நகர். நாகமரம் ஓங்கியிருந்ததால் இந்த நகர் இப் பெயரைப் பெற்றது. 

மணிபல்லவத் தீவிலிருந்த அரியணை ஒன்றை நாகநாட்டை ஆண்ட இரண்டு அரசர்கள் தமது தமது என உரிமை கொண்டாடி எடுத்துச்செல்லப் போரிட்டனர். அப்போது தரும்பீடிகையில் தோன்றிய புத்தத் துறவி ஒருவர் அதனைத் தனதெனக் கூறி அதன்மேல் அமர்ந்து அவர்களுக்கு அறவழி புகட்டினார். 

புகார் நகரத்துக்கு அப்பால் நாகநாடு 400 யோசனை தூரம் பரந்திருந்தது. இது பூமி நடுங்கும் காலத்து அழியும். இன்றைக்கு ஏழாம் நாள் அழியும். புத்தமுனிவர் ஒருவர் இதனை நாகநாட்டு அரசனுக்கு எடுத்துரைத்தார். அவன் தன் நாட்டு மக்களுடனும், ஆடுமாடுகளுடனும் அவந்தி நாட்டுக் காயங்கரை என்னும் ஆற்றங்கரைக்குச் சென்று தங்கினான். புத்தமுனிவர் சொன்னவாறே புகார் நகரமும், அதனை அடுத்திருந்த தீவாகிய 400 யோசனை நாகநாடும் நிலநடுக்கத்தால் அழிந்துபோயிற்று. 

நாகநாட்டை வளைவணன் என்பவன் ஆண்டுவந்தான். அவன் மனைவி வாசமயிலை. இருவருக்கும் பிறந்த மகள் பீலிவளை. பீலிவளையைச் சோழ இளவரசன் துய்த்தான். 

சோழனுக்கும் பீலிவளைக்கும் பிறந்த குழந்தையை, புத்தமுனிவன், புகாரிடமிருந்து நாக நாட்டுக்கு வந்து தன்னை வழிபட்ட கம்பளச்செட்டி என்னும் வணிகனிடம் கொடுத்து, இக்குழந்தை சோழன் குழந்தை என்னும் வரலாற்றையும் கூறி, சோழனிடம் கொடுக்கச் சொன்னான். வணிகன் கம்பளச்செட்டி குழந்தையுடன் தாயகம் மீளும்போது அவனது மரக்கலம் புயலில் சிக்கிக் கவிழ்ந்துபோக, குழந்தை மாண்டது. நீந்திப் பிழைத்து வந்த வாணிகன், சோழ அரசன் வடிவேற்கிள்ளி என்பவனிடம் நிகழ்ந்தது கூறினான். சோழன் குழந்தையைக் கடலிலும், கடற்கரையிலும், காடுகளிலும் தேடித் திரியும் துக்கத்தில் இந்திரவிழா கொண்டாட மறந்துவிட்டான். இந்திர விழா புகார் நகரிலும், நாகநாட்டு மணிபல்லவத் தீவிலும் கொண்டாடப்படும். இது கொண்டாடப்படாததால் மணிபல்லவத் தீவிலிருந்த மணிமேகலைத் தெய்வம் சாபமிட்டது. சாபத்தால் புகார் நகரமும், நாகநாட்டு 400 யோசனை நிலப்பரப்பும் கடற்கோளுக்கு இரையானது.

கருதுகோள்
---------

* நாகநாடு என்பது தற்போதுள்ள அந்தமான் நிக்கோபார் நீவுகளை உள்ளடக்கமாகக் கொண்ட ஒரு பெருநிலப் பகுதி. அதன் தீவுகளில் ஒன்று மணிபல்லவம். இவை சங்ககாலத்துக்குப் பின்னர், கோவலனின் மகள் மணிமேகலை வாழ்ந்த காலத்தில் நிகழ்ந்த நிலநடுக்கத்தின்போது கடலால் கொள்ளப்பட்டது.

* நாகநாடு என்பது இலங்கையின் வடபகுதியில் அமைந்திருந்த நாகர் அரசு ஆகும். விஜயனும் அவனது தோழர்களும் இலங்கைத் தீவுக்கு வருவதற்கு முன்னர் இலங்கையில் *இயக்கர்* என்றும் *நாகர்* என்றும் இரு இனக் குழுவினர் வாழ்ந்ததாக மகாவம்சம் கூறுகிறது. அத்துடன் மணிபல்லவம் என்பது இன்றைய நயினாதீவு ஆகும். இத்தீவைச் சிங்களத்தில் *நாகதீப*, அதாவது *நாகர்தீவு* என அழைக்கப்படுகிறது. இங்கேதான் அரியணைப் போட்டியைத் தீர்த்து வைக்க புத்தர் வந்ததாக இலங்கையின் பண்டைய வரலாற்று நூலான மகாவம்சம் குறிப்பிடுகிறது.

அடிக்குறிப்புகள்
----------------

1. ↑  நாகம்நீள் நகரொடு நாகநா டதனொடு போகம்நீள் புகழ்மன்னும் புகார்நகர் – சிலப்பதிகாரம் 1-21
2. ↑  மணிமேகலை 8-54
3. ↑  மணிமேகலை – காதை 9
4. ↑  மணிமேகலை 24-54
5. ↑  மணிமேகலை 25-177மு
**நம்பர் பூதம்** (The Number Devil: A Mathematical Adventure; German: Der Zahlenteufel. Ein Kopfkissenbuch für alle, die Angst vor der Mathematik haben) அல்லது **எண் பூதம்** என்பது ஒரு மொழிபெயர்ப்பு நூல். கணிதத்தினைக்கண்டு அஞ்சும் சிறார்களுக்கும் இளைஞர்களுக்கும் கணித கோட்பாடுகளின் எளிமையினை உரைக்கும் நூல். இது செருமானிய மொழியில் முதலில் ஹான்ஸ் மேக்னஸ் என்சென்பெர்கர் (Hans Magnus Enzensberger) ரொட்ராட் சுசன் பெர்னர் (Rotraut Susanne Berner) சித்தரிக்கப்பட்டும் வெளியானது. பின்னர் பல்வேறு மொழிகளில் மொழிபெயர்ப்பு செய்யப்பட்டது. தமிழில் இதனை மொழிபெயர்த்தவர் இரா. நடராசன்

தமிழில் வெளியீடு
----------------

| வினை | பெயர் |
| --- | --- |
| புத்தகத்தின் பெயர் | நம்பர் பூதம் |
| தமிழில் மொழிபெயர்த்தது | இரா. நடராசன் |
| தமிழில் வெளியிட்டோர் | பாரதி புத்தகாலயம், சென்னை |
| தமிழில் பதித்த ஆண்டு | 2010 |
| அட்டை வடிவம் | கனமான காகித அட்டை |
| பக்கங்கள் | 144 |

கதாபாத்திரங்கள்
---------------

* ராபர்ட்: கணிதம் என்றாலே அச்சப்படும் சிறுவன்.
* நம்பர் பூதம்: டெப்லோடாக்ஸில் என்ற இயற்பெயர் (இதனை கதையின் இறுதிக்கட்டத்தில் வெளிப்படுத்தும்) கொண்ட இவர் ராபர்ட்டின் கனவில் வந்து அவனுக்கு கணிதத்தின் எளிமையினை கற்றுக்கொடுக்கும் ஆசான்.

கதைக்களம்
---------

ராபர்ட் கணிதத்தினை கண்டு அஞ்சும் ஒரு சிறுவன். எனவே பள்ளியில் அவனால் நன்கு கற்க இயலவில்லை. பலமுறை அச்சத்தினைத்தூண்டும் கனவுகளை மீண்டும் மீண்டும் காணுகிறான். எடுத்துக்காட்டாக, ஒரு பெரிய மீன் இவனை விழுங்குவதைப்போலும், ஒரு முடிவில்லா சறுக்குமரத்தில் இவன் சரிந்து விழுவதைப்போலும் கனவுகள் இருக்க, ஒரு இரவு, சிறு பூதம் ஒன்று அவன் கனவில் தோன்றுகிறது. பன்னிரு இரவுகளின் உறக்கத்தின் மூலம் ராபர்ட்டுக்கு பல நுண்ணிய கணித கோட்பாடுகளை கற்று தருகிறது.

### இரவு 1

முதல் இரவில் எல்லாமே பெரியதாக இருக்கும் உலகிற்கு ராபர்ட்டை கூட்டிச்செல்லும் பூதம், அவனுக்கு ஒன்று என்னும் எண்ணையும், அதிலிருந்து எவ்வாறு மற்ற எண்கள் உருவாக்க முடியும் என்பதனையும் தெளிவாக்குகிறது.

### இரவு 2

இரண்டாம் இரவில், பூதம் ஒரு நாய்க்குடை மீதமர்ந்து, ஒன்று என்ற வடிவில் காட்சியளிக்கும் மரங்கள் நிறைந்த காட்டில் அமர்ந்து சுழியத்தின் (0) முக்கியத்துவத்தை ரோமானிய எண்களின் மூலமும், எதிர்மறை எண்கள் (negative numbers) பற்றியும் கற்றுக்கொடுக்கின்றது.

### இரவு 3

மூன்றாவது இரவின் போது பகா எண்கள் (prime numbers) பற்றியும், ஒவ்வொரு பகு எண்ணும் இரு பகா எண்களினை கூட்டி உருவாக்க இயலும் என்னும் கோட்பாட்டினையும் தெளிவாக்குகிறது.

### இரவு 4

### இரவு 5

### இரவு 6

### இரவு 7

### இரவு 8

### இரவு 9

### இரவு 10

### இரவு 11

### இரவு 12
**நம்பி குட்டுவன்** சங்ககாலப் புலவர்களில் ஒருவர். அகத்திணைப் பாடல்கள் 5 இவரால் பாடப்பட்டனவாகக் காணப்படுகின்றன. குறுந்தொகை 109, 243, நற்றிணை 145, 236, 345 ஆகியவை அவை.

குட்டுவன் சேர மன்னன்.

பாடல் தரும் செய்திகள்
---------------------

### குறுந்தொகை 109

தலைவன் தலைவிக்காகக் காத்திருக்கிறான். அப்படி இருந்தும் தலைவியின் நெற்றிக் கவின் தொலைந்துவிட்டது என்று ஊர் சொல்கிறது. ஏன் என்று தெரியவில்லை என்று தோழி சொல்கிறாள். (தலைவன் திருமணம் செய்துகொள்ள வேண்டும் என்பது அவள் சொல்லவந்த கருத்து)

### குறுந்தொகை 243

#### வண்டல் விளையாட்டு

மகளிர் வண்டல் விளையாடுவர். அடுப்பம் பூவைக் கிண்டிக்கொண்டு விளையாடுவர்.

* அடுப்பம் பூவின் இலை மானின் காலடி போல இருக்கும். அதன் பூ தார்மாலையில் தொங்கும் மணி போல் இருக்கும். கடற்கரை நிலத்தில் மிகுதியாகக் காணப்படும்.

### நற்றிணை 145

நெய்தல் நிலத் தலைவன் தன் காதலிக்காகத் தேரில் வந்து காத்திருக்கிறான். தோழி அவனுக்குக் கேட்கும்படி சொல்கிறாள். தேரின் மணியோசையைக் கேட்டவள் போலத் தாய் 'அவன் எங்குள்ளான்' என்கிறாள் - என்கிறாள் தோழி.

* அடுப்பங் கொடி பெரிதாக இருக்கும். அதன் பூவை மகளிர் தம் கூந்தலின் கோதை முடிப்பில் சேர்த்து வைத்துக்கொள்வர்.

### நற்றிணை 236

அவன் அவளுக்காகக் காத்திருக்கிறான். அவள் தன் தோழியிடம் சொல்கிறாள். 'அவர் மலையில் விளையாடினோம். அவரோடு அருவியில் மூழ்கினோம். அது தடைபட்டதால் பசலை மேனியில் பாய்ந்து கிடக்கிறது. உள்ளத்தில் கவலை நோய். உடம்பு கொதிக்கிறது. உயிர் சிறுத்துக்கொண்டே போகிறது. இதனை அறிந்து வீட்டிலுள்ளவர்கள் முற்றத்துக்குக்கூட விட மறுக்கின்றனர்.'

### நற்றிணை 345

தலைவி சொல்கிறாள். 'நான் உன்னை நம்பித் தெளிந்தேன். இப்போது அந்தத் தெளிவு கொஞ்சம் கொஞ்சமாகத் தேய்ந்துகொண்டிருக்கிறது.

கண்டல் காய் காம்பு இற்று ஆம்பல் மீது விழ அந்தப் பூ மலர்வது போல நான் உன்னை நம்பிய தெளிவு இருக்கிறது.'
**திருக்கழுங்குன்றம் குடைவரை** என்பது, காஞ்சிபுரம் மாவட்டத்தின், திருக்கழுங்குன்றம் வட்டத்தில் அமைந்துள்ள ஒரு குடைவரைக் கோயில். திருக்கழுங்குன்றம் மலைக்குச் செல்லும் வழியில் மலைமீது உள்ள கிழக்கு நோக்கி அமைந்த பாறை ஒன்றைக் குடைந்து இக்குடைவரைக் கோயிலை அமைத்துள்ளனர். இந்தக் குடைவரை மண்டபத்தைக் கல்மண்டபம் என அழைக்கின்றனர்.

இக்குடைவரை மண்டபத்தில் இரண்டு வரிசையில் தூண்கள் அமைந்துள்ளன. ஒவ்வொரு வரிசையிலும் இரண்டு தூண்கள் வீதம் மொத்தம் நான்கு முழுத்தூண்கள் உள்ளன. வரிசைகளின் இரு பக்கங்களிலும், பட்டச் சுவர்களையொட்டி அரைத் தூண்கள் உள்ளன. முழுத்தூண்கள் மேல் பகுதியும், கீழ்ப் பகுதியும் சதுர வெட்டுமுகத்துடன் கூடியனவாகவும், நடுப்பகுதி எண்கோணப்பட்டை அமைப்புடனும் காணப்படுகின்றன. மண்டபத்தின் பின்புறச் சுவரில் சதுர வடிவில் கருவறை ஒன்று குடையப்பட்டுள்ளது. வாயிலின் இருபுறமும் கோட்டங்களும் அவற்றில் வாயிற் காவலர் சிற்பங்களும் உள்ளன. இச்சிற்பங்களுக்கு அப்பால் கருவறை வாயிலின் வலப் பக்கத்தில் அமைந்த கோட்டம் ஒன்றில் நான்முகன் சிற்பமும், இடப்பக்கத்தில் திருமால் சிற்பமும் உள்ளன.

இக்குடைவரை பல்லவ மன்னன் முதலாம் நரசிம்மவர்மனால் அமைக்கப்பட்டது என்று கருதப்படுகின்றது. ஆனால், இங்கும் அயலிலும் கண்டெடுக்கப்பட்ட கல்வெட்டுக்கள் தரும் தகவல்களின் அடிப்படையில் இது நரசிம்மவர்மனால் கட்டப்பட்டது அல்ல என்ற கருத்தும் நிலவுகிறது.

மேற்கோள்கள்
-----------

1. ↑  இராசவேல், சு. சேஷாத்திரி, அ. கி. தமிழ்நாட்டுக் குடைவரைக் கோயில்கள், பண்பாட்டு வெளியீட்டகம், சென்னை, 2000. பக். 55
2. ↑  இராசவேல், சு. சேஷாத்திரி, அ. கி. 2000. பக். 56
**முப்பேட்டுச் செய்யுள்** என்பது உரைநூலால் தெரியவரும் நூல்களில் ஒன்று. யாப்பருங்கல விருத்தி என்னும் உரைநூலில் 40 ஆம் சூத்திர உரையில் இது குறிப்பிடப்பட்டடுள்ளது.  இந்த நூலின் எடுத்துக்காட்டாகத் தரப்பட்டுள்ள மூன்று பாடல்கள் சேர, சோழ, பாண்டிய மன்னர்களை வாழ்த்துவனவாக உள்ளன. இதனால் இந்த நூல் முத்தொள்ளாயிரம் போன்று மூவேந்தர்களைப் போற்றுப் நூல் எனக் கொள்வது பொருத்தமாகும்.

##### மூவேந்தரையும் வாழ்த்தும் மரபு

மூவேந்தரையும் வாழ்த்தும் மரபு சிலப்பதிகாரத்தில் காணப்படுகிறது.  இந்த நூல் இந்த மரபினைப் பின்பற்றியுள்ளது.

##### பாடல்

1
கல்லினைக் கதிர்மணிக் கவண் பெய்து கானவர்  

கொல்லையில் களிறு எறி வெற்பே யாதே  

கொல்லையில் களிறு எறி வெற்பன் இவ் வியன் நாட்டார்  

பல்புகழ் வானவன் தாளே யாதே  

பல்புகழ் வானவன் தாளே சேரா மன்னர்க்கு  

நல்ல படாஅ பறையே யாதே (**வானவன் = சேரன்**)

2
ஈர் இதழ் இணர் நீலம் இடை தெரியாது அரிந்திடூஉம்  

ஆய் கதிர் அழல் செந் நெல் அரியே யாதே  

ஆய் கதிர் அழல் செந் நெல் அகன் செறுவில் அரிந்திடூஉம்  

காவிரி வளநாடன் கழலே யாதே  

காவிரி வளநாடன் கழல் செர்ந்த மன்னர்க்கு  

ஆல் அரண் நிற்றல் அரிதே யாதே (**காவிரி வளநாடன் = சோழன்**)

3
நித்திலம் கழலாக நரைதொடி மட நல்லார்  

எக்கர் வான் இடு மணல் இணரே யாதே  

எக்கர் வான் இடு மணல் இணர் புணர்ந்து இசைந்து ஆடும்  

கொற்கையார் கோமானே கொடியே யாதே  

கொற்கையார் கோமானே கொடித் திண் தேர் மாறற்குச்  

செற்று அரண் நிற்றல் அரிதே யாதே (**திண்தேர் மாறன் = பாண்டியன்**)

##### அடிக்குறிப்பு

1. ↑  மு. அருணாசலம் (முதல் பதிப்பு 1975, திருத்தப்பட்ட பதிப்பு 2005). *தமிழ் இலக்கிய வரலாறு, ஒன்பதாம் நூற்றாண்டு, முதல் பாகம்*. சென்னை: தி பார்க்கர், தமிழியல் ஆய்வு மற்றும் வெளியீட்டு நிறுவனம், 291 அகமது வணிக வளாகம், இராயப்பேட்டை, சென்னை 600 014. பக். 311.
2. ↑  பேடு என்பது பேழை என்னும் பெட்டியை உணர்த்தும் போலும்
3. ↑  
சோழனை வாழ்த்தியது
தீம் கரும்பு நல் உலக்கை ஆக, செழு முத்தம்   

பூங் காஞ்சி நீழல், அவைப்பார் புகார் மகளிர்;   

ஆழிக் கொடித் திண் தேர்ச் செம்பியன் வம்பு அலர் தார்ப்   

பாழித் தட வரைத் தோள் பாடலே பாடல்;  

பாவைமார் ஆர் இரக்கும் பாடலே பாடல்.

பாண்டியனை வாழ்த்தியது
பாடல்சால் முத்தம் பவழ உலக்கையான்   

மாட மதுரை மகளிர் குறுவரே;   

வானவர் கோன் ஆரம் வயங்கிய தோள் பஞ்சவன்-தன்   

மீனக் கொடி பாடும் பாடலே பாடல்;   

வேப்பந்தார் நெஞ்சு உணக்கும் பாடலே பாடல்

சேரனை வாழ்த்தியது
சந்து உரல் பெய்து, தகைசால் அணி முத்தம்,  

வஞ்சி மகளிர் குறுவரே, வான் கோட்டால்:  

கடந்து அடு தார்ச் சேரன் கடம்பு எறிந்த வார்த்தை  

படர்ந்த நிலம் போர்த்த பாடலே பாடல்:  

பனந்தோடு உளம் கவரும் பாடலே பாடல். (சிலப்பதிகாரம், வாழ்த்துக் காதை)
4. ↑  பொருள்நோக்கில் சொற்பிரிப்பு செய்யப்பட்டுள்ள பாடல்
**முப்பையூர்**, தமிழ்நாட்டின் சிவகங்கை மாவட்டம், தேவகோட்டை வட்டம், தேவகோட்டை ஊராட்சி ஒன்றியம், முப்பையூர் ஊராட்சியில் அமைந்த சிற்றூர் ஆகும். இவ்வூர் காரைக்குடி சட்டமன்றத் தொகுதிக்கும், சிவகங்கை மக்களவைத் தொகுதிக்கும் உட்பட்டது. 

சிவகங்கை - தொண்டி செல்லும் மாநில நெடுஞ்சாலையில் உள்ள முப்பையூர், தேவக்கோட்டைக்கு 11 கி.மீ. தொலைவிலும்; சிவகங்கைக்கு கிழக்கில் 45 கி.மீ. தொலைவிலும் உள்ளது. இதன் அஞ்சல் சுட்டு எண் 630 402; தொலைபேசி குறியீடு எண் 04561 ஆகும். இவ்வூரின் அஞ்சலகம் சின்னகீரமங்கலத்தில் உள்ளது. 

முப்பையூருக்கு அருகமைந்த சிற்றூர்கள்: திருவேகம்பத்தூர், சிறுநல்லூர், கிள்ளியூர், புளியால், திடக்கோட்டை, கார்களத்தூர், குருந்தன்கோட்டை ஆகும். அருகமைந்த நகரங்கள் தேவக்கோட்டை, சிவகங்கை, பரமக்குடி மற்றும் காரைக்குடி ஆகும். 

முப்பையூருக்கு கிழக்கில் திருவாடானை ஊராட்சி ஒன்றியம், தெற்கில் இராஜசிங்கமங்கலம் ஊராட்சி ஒன்றியம், வடக்கில் கண்ணங்குடி ஊராட்சி ஒன்றியம், மேற்கில் காளையார்கோயில் ஊராட்சி ஒன்றியம் உள்ளது. 

இதன் அருகமைந்த தொடருந்து நிலையங்கள் தேவக்கோட்டை ரோடு மற்றும் காரைக்குடி ஆகும்.

மக்கள்தொகை பரம்பல்
------------------

2011ம் ஆண்டின் மக்கள்தொகை கணக்கெடுப்பின்படி, முப்பையூர் சிற்றூரின் மக்கள்தொகை 2,562 ஆகும். ஒடுக்கப்பட்டோர் எண்ணிக்கை 693 (27%) ஆகும். இங்கு 645 வீடுகள் உள்ளது. சராசரி எழுத்தறிவு 70% ஆகும்.

மேற்கோள்கள்
-----------

1. ↑  Thiruvegampathur
2. ↑  Muppaiyur Population - Sivaganga, Tamil Nadu

வெளி இணைப்புகள்
---------------

* கூகுள் வரைபடத்தில் முப்பையூர்
முப்புள்ளி
நல்ல தமிழில் எழுத விரும்புவோர் அதற்கேற்ற தமிழ் நடையைக் கையாளல் வேண்டும். மொழி நடை என்பது *ஒழுங்கான அமைப்பில் எழுதுவதற்கான நெறிமுறை*யைக் குறிக்கும்.

இத்தகைய நெறிமுறையில் நிறுத்தக்குறிகள் (*punctuation marks*) பெரும் பங்கு வகிக்கின்றன. இவை பேச்சின் ஒலிப்பு வேறுபாடுகளை உரைநடையில் காட்டவும், செய்திப் பரிமாற்றத்தில் குழப்பம் ஏற்படாமல் தவிர்க்கவும், கருத்துத் தெளிவு துலங்கவும், படிப்பவரின் அக்கறையை தேவைப்படும் இடங்களுக்கு எடுத்துச் செல்லவும் பயன்படும் குறிகளாகும்.

நிறுத்தக்குறிகளுள் புள்ளி என்பது அடிப்படையானது. அது கால்புள்ளி (comma), அரைப்புள்ளி (semicolon), முக்கால்புள்ளி (colon), முற்றுப்புள்ளி (full stop), புள்ளி (point), முப்புள்ளி (ellipsis) என்று வேறுபடுத்தப்பட்டு எழுத்தில் கையாளப்படுகிறது.

முப்புள்ளி (...)
----------------

மூன்று புள்ளிகளாலாகிய **முப்புள்ளி** (ஆங்கிலத்தில் ellipsis; கிரேக்க மூலம்: ἔλλειψις, élleipsis = "விடுபட்டது") கீழ்வருவனவற்றைக் குறிக்கப் பயன்படுகிறது:

* விடுபட்ட சொல்/சொற்றொடர்
* நிறுத்தம்
* சிந்தனைத் தொடர்ச்சி
* ஒலிப்புத் தொடர்ச்சி
* உணர்ச்சி நீட்டம்

முப்புள்ளி இடும் இடங்கள்
------------------------

1) வாக்கியத்தில் விடப்பட்ட பகுதியைக் குறிக்க முப்புள்ளி இடுவது முறை.
எடுத்துக்காட்டு:
*அறையில் குடும்பமே கூடிவிட்டது. அம்மா, அப்பா, அக்கா...*
2) நூல்களிலிருந்து மேற்கோள் காட்டும்போது வேண்டுமென்றே விடுத்த சொல்/தொடர் ஆகியவற்றைக் குறிக்க முப்புள்ளி இட வேண்டும்.
எடுத்துக்காட்டு:
*யாயும் ஞாயும் யாரா கியரோ...செம்புலப் பெயனீர் போல அன்புடை நெஞ்சம் தாங்கலந் தனவே* (குறுந்தொகை - 40)
3) எழுத்தில் நிறுத்தம் குறிக்க முப்புள்ளி இடுவது முறை.
எடுத்துக்காட்டு:
*கண்ணன் தந்தியைக் கையில் வாங்கியபோதே அவன் நெஞ்சம் படபடத்தது. தந்தியை மெதுவாகப் பிரித்தான். அவன் கண்கள் மங்கின...மயங்கி வீழ்ந்தான்.*
4) வாக்கியத்தின் இறுதியில் சிந்தனைத் தொடர்ச்சியைக் குறிக்க முப்புள்ளி இடுவது முறை.
எடுத்துக்காட்டு:
*சிலவேளை அங்கே மும்பையில்கூட அவன் இருக்கலாம்...*
5) சொற்களின் ஒலிப்புத் தொடர்ச்சியைக் குறிக்க முப்புள்ளி இடுவது முறை.
எடுத்துக்காட்டு:
*அம்மா, கத்தரிக்காய், கத்தரிக்காய்...*
6) உணர்ச்சியை வெளிப்படுத்திம்போது அது இன்னும் தொடர்கிறது என்பதைக் காட்ட முப்புள்ளி இடுவது முறை
*மருத்துவ மனையில் சேர்க்கப்பட்டிருந்த தன் தந்தை இறந்துவிட்டார் என்ற செய்தியைக் கேட்டதும் பொன்னி மயங்கி வீழ்ந்தாள்...அவள் மூச்சு நின்றுபோனது...*

சான்றுகள்
---------

1) இந்திய மொழிகளின் நடுவண் நிறுவனம் (மைசூர்), மொழி அறக்கட்டளை (சென்னை), தமிழ்ப் பல்கலைக்கழகம் (தஞ்சாவூர்), *தமிழ் நடைக் கையேடு*, சென்னை: அடையாளம், 2004.
**மேற்கிந்தியத் தீவுகள்**
  **மேற்கிந்தியத் தீவுகளில் சில நேரங்களில் சேர்க்கப்படும் நாடுகள்**
  இந்தியத் துணைக்கண்டம்
  கிழக்கிந்தியத் தீவுகள்
  மேற்கத்திய நியூகினியா
சிறிய அண்டிலிசு தீவுகள் (மேற்கிந்தியா)
**மேற்கிந்தியத் தீவுகள்** (*West Indies*) என்பது அத்திலாந்திக்குப் பெருங்கடல், கரிபியன் கடல் பகுதிகளிலுள்ள மண்டலம் ஆகும்; இது அண்டிலிசு, லுகாயன் தீவுக் கூட்டத்தைச் சேர்ந்த தீவுகளையும் தீவு நாடுகளையும் உள்ளடக்கி உள்ளது. அமெரிக்காக்களுக்கான கொலம்பசின் முதல் கடற்பயணங்களை அடுத்து ஐரோப்பியர்கள் *மேற்கிந்தியத் தீவுகள்* என்ற இந்தப் பொருந்தாப் பெயரை கிழக்கிந்தியத் தீவுகளிலிருந்து (தெற்கு ஆசியா மற்றும் தென்கிழக்காசியா) வேறுபடுத்திக் குறிப்பிட பயன்படுத்தினர்.

வடக்கில் பெரிய அண்டிலிசு, தெற்கிலும் கிழக்கிலும் சிறிய அண்டிலிசு உள்ளடக்கிய கரிபியன் தீவுகள், பெரிய **மேற்கிந்தியத் தீவுகள்** தொகுப்பில் அடக்கமாகும். மேற்கிந்தியத் தீவுகளில் இத்தீவுக்கூட்டங்களைத் தவிர பெரிய அண்டிலிசுக்கும் கரிபியக் கடலுக்கும் வடக்கே உள்ள லுகாயன் தீவுக்கூட்டத்தையும் (பகாமாசு மற்றும் துர்கசு கைகோசு தீவுகள்) உள்ளடக்கியது. பரந்த கோணத்தில் பெருநிலப் பகுதியில் உள்ள பெலீசு, வெனிசுவேலா, கயானா, சுரிநாம், பிரெஞ்சு கயானா நாடுகளும் மேற்கிந்தியத் தீவுகள் வரையறைக்கு உட்படுகின்றன. .

உள்ளடக்கியவை
------------

தற்காலத்தில் மேற்கிந்தியத் தீவுகள் எனக் குறிப்பிடப்படுபவை:

* பகாமாசின் தீவுகள்
* கியூபா
* ஜமேக்கா
* எயிட்டி
* டொமினிக்கன் குடியரசு
* புவேர்ட்டோ ரிக்கோ
* லீவர்டு தீவுகள் & வின்வர்டு தீவுகள்

மேற்சான்றுகள்
-------------

1. ↑  Caldecott, Alfred (1898). *The Church in the West Indies*. London: Frank Cass and Co.. பக். 11.. பார்த்த நாள்: 12 December 2013.
**வாரியங்காவல்** *(Variyankaval)* கிராமம் இந்தியாவின் தமிழ்நாடு மாநிலத்திலுள்ள அரியலூர் மாவட்டத்தைச் சேர்ந்த ஆண்டிமடம் தாலுக்காவில் அமைந்துள்ளது. இங்கு ஓர் அரசு ஆரம்பப் பள்ளியும் மேல்நிலைப் பள்ளியும் உள்ளன. இவற்றை தவிர ஒர் ஆரம்ப சுகாதார நிலையமும் ஒரு வங்கியும் இங்கு இயங்குகின்றன. விவசாயம் மற்றும் நெசவு கிராமத்தின் முக்கிய தொழில்களாகும். வாரியங்காவலின் அனைத்து திசைகளும் ஏரிகளால் சூழப்பட்டுள்ளது. நன்கு திட்டமிட்டு கட்டப்பட்ட வீடுகளுடன் நான்கு பழமையான தெருக்கள், மேற்கு பகுதியில் நான்கு திட்டப்பட்ட புதிய தெருக்கள், கிழக்கு பகுதியில் இரண்டு புதிய நன்கு திட்டமிடப்பட்ட தெருக்கள் என்பது வாரியங்காவல் கிராமத்தின் அமைப்பாகும். யுனெசுகோவின் பாரம்பரிய தளமாகக் கருதப்படும் சோழப் பேரரசின் தலைநகரமான கங்கைகொண்ட சோழபுரம் வாரியங்காவல் கிராமத்தின் கிழக்கே 15 கிமீ தொலைவில் அமைந்துள்ளது. இக்கிராமம் சோழர் காலத்தைச் சேர்ந்த கிராமமென்றும் 1000 ஆண்டுகால பழமை மிக்கதென்றும் நம்பப்பட்டு வருகிறது. முதுமக்கள் தாழி என்று அழைக்கப்படும் புராதன புதைகலன்கள் இந்த கிராமத்தைச் சுற்றியுள்ள சில பகுதிகளில் அகழ்வாய்வு செய்யப்படாமல் காணப்படுவதாக உறுதிப்படுத்தப்படாத தகவல்கள் தெரிவிக்கின்றன.

மக்கள் தொகை
-----------

2001 ஆம் ஆண்டு மேற்கொள்ளப்பட்ட மக்கள் தொகை கணக்கெடுப்பின்படி வரியங்காவல் கிராமத்தின் மக்கள் தொகை மொத்தம் 4125 பேர்களாகும். இவர்களில் 2063 ஆண்களும் 2062 பெண்களும் இருந்தனர்.

மேற்கோள்கள்
-----------

1. ↑  "Primary Census Abstract, Directorate of Census Operations-Tamil Nadu". 29 ஆகத்து 2009 அன்று மூலம் பரணிடப்பட்டது. 29 ஆகத்து 2009 அன்று பார்க்கப்பட்டது.
***ஆசை ஆசையாய்*** (*Aasai Aasaiyai*) 2003 ஆம் ஆண்டு வெளிவந்த தமிழ்த் திரைப்படமாகும்.

வகை
---

காதல்படம் / குடும்பப்படம்

கதை
---

**கதைச்சுருக்க எச்சரிக்கை:  *கதைச்சுருக்கம் மற்றும்/அல்லது கதை முடிவு விவரங்கள், கீழே தரப்பட்டுள்ளன.***

பிருந்தா ஷர்மி எவரையேனும் காதலிக்கின்றாரா என பிருந்தாவின் உறவினரால் கண்காணிப்பிற்காக வினோத் ஜீவா பணியமர்த்தப்படுகின்றார்.பின்னர் பிருந்தாவின் குணாதிசயங்களைப்பார்த்து வினோத் பிருந்தா மீது காதல் கொள்கின்றார்.பிருந்தாவிடம் தன் காதலைச் சொல்வதற்காக தபால்காரராகப் பணியினை ஏற்றுக்கொண்டு வெற்றுக் காகிதத்தினை வைத்து பிருந்தாவிடம் ஒவ்வொருமுறையும் தருகின்றார் வினோத் மேலும் யாரோ பிருந்தாவைக் காதலிக்கின்றான் எனவும் அவனே இவ்வாறு வெற்றுக்கடிதங்களினை
அனுப்புகின்றான் எனவும் பொய் கூறுகின்றார்.ஆனாலும் வினோத் தன்னைக் காதலிப்பதைப் புரிந்து கொள்கின்றார் பிருந்தா.பின்னர் தனது சகோதரியின் காதலித்தவருடன் ஓடிச்சென்ற காரணத்தினால் சகோதரியினை தலைமுழுகிய தந்தையின் நாசர் முன்கோபத்தின் காரணமாக பிருந்தாவும் வினோத்தும் கல்வியில் கவன்ம் செலுத்தி வாழ்க்கையில் முன்னேறும்வரை பிரிந்தே வாழ சத்தியம் பண்ணுகின்றனர்.அதன்படியே இருவரும் வாழ்க்கையில் முன்னிலையில் வருகின்றனர் அதே சமயம் பிருந்தாவிற்கு மணம் முடித்து வைப்பதற்கான ஏற்பாடுகளும் நடந்தேறியது.அச்சமயம் பிருந்தாவைக் கண்காணிக்கச் சொன்ன அவர் உறவினரால் பிருந்தா வினோத்தைக் காதலிப்பதென்ற உண்மை 
தெரியவருகின்றது மேலும் இவர்கள் எடுத்துக்கொண்ட இலட்சியப்பயணத்தினை அறிந்து வியக்கும் பிருந்தாவின் தந்தையும் வினோத்தினை தனது மருமகனாக ஏற்றுக்கொள்கின்றார்.

மேற்கோள்கள்
-----------
**ஆசை** (About this soundஒலிப்பு (உதவி·தகவல்)) (want) என்பது தமக்கெது தேவையோ அதனைக் கொண்டு வருதற்கான உணர்வாகும். ஒவ்வொருவருக்கும் தேவைகள் மாறுபட்டாலும் ஏதாவது தேவைகள் கண்டிப்பாக இருந்து கொண்டே இருப்பதனால் ஆசையும் அழிவில்லாது இருந்து கொண்டே இருக்கிறது.

உளவியலும் சமூகவியலும்
---------------------

ஒரு விஷயம் தேவை என்று எண்ணும் எண்ணமே ஆசைக்கு வித்தாகும் என உளவியல் மற்றும் சமூகவியல் நிபுணர்கள் கூறுகின்றனர்.

பொருளாதாரம்
-----------

ஒருவர் தன்னோடிருக்கும் பொருள்களின் தன்மையும் தன்னிடம் உள்ள பணத்தின் அளவினையும் பொறுத்து தனது ஆசைகளை உருவாக்கிக் கொள்வார். ஆசைகள் அளவில்லாது இருப்பினும் தன்னிடம் உள்ள பொருளின் அளவிற்கு ஒரு வரைமுறை இருப்பதால் மக்கள் தாம் ஆசைப்பட்ட எல்லாவற்றையும் அடைய இயலாது. எனினும் அவர்கள் வாழ்வில் நன்றாக வாழப் பல வகையான மாற்றுப் பொருட்களைத் தகுதியான ஆசையால் அடைவதியலும்.

ஆசையா தேவையா
------------

ஆசை மற்றும் தேவை என்ற சொற்களை மாற்றி மாற்றி உபயோகித்தாலும், இவை இரண்டிற்கும் மிகுதியான வேறுபாடுகள் உண்டு.

### தேவை

வணிக மொழியில் தேவைகள் என்பது ஒருவரின் அத்தியாவசியமான தேவை என்றும் இதற்கு உணவு, உடை, இருப்பிடம் என்பதனை எடுத்துக்காட்டாக சொல்வர். 

### ஆசை

ஆசைகொண்ட பொருட்கள் அத்தியாவசியமானவையாக இல்லாவிடினும் நன்றாக வாழ உதவும் பொருட்கள் என்பர்.

இவ்வாறான பிரிவினை பற்றிய அறிவினை வைத்து எவ்வாறு சந்தையில் பொருட்களை விற்பதென்று ஆளுமை ஆய்வாளர்கள் முடிவெடுத்து வெற்றியும் அடைவர்.

உசாத்துணை
---------

1. ↑  The Economics Website பரணிடப்பட்டது 2019-07-11 at the வந்தவழி இயந்திரம் Retrieved February 5, 2009.

| * பா
* உ
* தொ
உணர்ச்சி |
| --- |
| கோட்பாடுகள் | 
* அறிதிறன்
* உணர்திறன்
* உணர்வுசார் நுண்ணறிவு
* உணர்வு நிலை
* உள்ளுணர்தல்
* தன்மையங்கள்
* தன்விழிப்புணர்வு
* விழிப்புணர்வு

 |  |
| ஆழமான உணர்வுகள் | 
* சினம்
* வெறுப்பு
* ஆனந்தம்
* இன்பம்
* மகிழ்ச்சி
* கவலை
* ஆச்சரியம்

 |
| பொதுவான உணர்வுகள் | 
* அன்பு
* பாசம்
* கோபம்
* துக்கம்
* ஆசை
* பொறாமை
* விரக்தி
* அமைதி
* பயம்
* எதிர்பார்ப்பு
* ஏமாற்றம்
* இரக்கம்
* வெட்கம்
* பரிவு
* காதல்
* காமம்
* எரிச்சல்
* சலிப்பு
* குற்றுணர்வு
* மனவுளைச்சல்
* ஈர்ப்பு
* பெருமை
* உணர்வின்மை
* நம்பிக்கை
* மனக்கலக்கம்
* தவிப்பு
* பற்று
* நம்பிக்கையின்மை
* சோம்பல்
* அதிர்ச்சி
* மன நிறைவு
* திருப்தி
* தனிமை
* அவா
* வலி
* அலட்சியம்
* திகில்
* பீதி

 |
**ஆசோனியம்** (*Ausonium*) Ao என்ற மூலக்கூற்று வாய்ப்பாட்டாலும் 93 என்ற அணு எண்ணாலும் பெயரிடப்பட்டு விவரிக்கப்பட்ட ஒரு தனிமமாகும். இப்போது நெப்டியூனியம் என்ற பெயரால் இத்தனிமம் அழைக்கப்படுகிறது. இத்தாலியின் கிரேக்க பெயரான ஆசோனியா என்ற பெயர் இத்தனிமத்திற்கு சூட்டப்பட்டது.  
அதே குழு இத்தாலிக்கு வழங்கப்பட்ட கவித்துவமான பெயரான எசுபெரியா என்ற பெயரை முன்னிறுத்தி 94 என்ற அணு எண் கொண்ட அடுத்த தனிமத்திற்கு எசுபெரியம் என்ற பெயரை வழங்கியது.  பின்னர் இத்தனிமத்திற்கு புளூட்டோனியம் என்று பெயரிடப்பட்டது.

1934 ஆம் ஆண்டில் ரோம் பல்கலைக்கழகத்தின் என்ரிக்கோ பெர்மி மற்றும் விஞ்ஞானிகள் குழுவினரால் கண்டுபிடிக்கப்பட்ட இத்தனிமம் இப்போது மதிப்புநீக்கம் செய்யப்பட்டுவிட்டது. இதே ஆண்டில் பெர்மியின் சோதனை முடிவுகளுக்கான மாற்று விளக்கங்களை ஐடா நோடாக் முன்னதாகவே வழங்கியிருந்தார்.  1938 ஆம் ஆண்டு அணுக்கருப் பிளவு செயல்முறை கண்டுபிடிக்கப்பட்டதைத் தொடர்ந்து பெர்மியின் கண்டுபிடிப்பு உண்மையில் பேரியம், கிரிப்டன் மற்றும் பிற தனிமங்கள் சிலவற்றின் கலவை என்பது உணரப்பட்டது. உண்மையான தனிமம் பல ஆண்டுகளுக்குப் பிறகு கண்டுபிடிக்கப்பட்டு நெப்டியூனியம் என்ற பெயரால் அழைக்கப்பட்டது. 

இத்தாலியின் சின்னத்தை ஏந்தியிருந்த ரோமானிய அதிகாரிகள் லிக்டோர்கள் எனப்பட்டனர். இதனால் பாசிச கோட்பாட்டாளர்கள் இத்தனிமங்களில் ஒன்றுக்கு லிட்டோரியா என்ற பெயரைச் சூட்ட விரும்பினர்.

மேற்கோள்கள்
-----------

1. ↑  Fermi, E. (1934). "Possible Production of Elements of Atomic Number Higher than 92". *Nature* **133** (3372): 898–899. doi:10.1038/133898a0. Bibcode: 1934Natur.133..898F.
2. 1 2 3  Ruth Lewin Sime (2000). "The Search for Transuranium Elements and the Discovery of Nuclear Fission". *Physics in Perspective* **2** (1): 48–62. doi:10.1007/s000160050036. Bibcode: 2000PhP.....2...48S.
3. ↑  Noddack, Ida (1934). "Über das Element 93". *Angewandte Chemie* **47** (37): 653. doi:10.1002/ange.19340473707.

* Element name etymologies. Retrieved February 23, 2010.
* Enrico Fermi, Artificial radioactivity produced by neutron bombardment, Nobel Lecture, December 12, 1938.